BEGRUNDELSE

1. Militærets magtovertagelse i december 2006 affødte konsultationer i henhold til artikel 96 i den reviderede Cotonouaftale. De udmundede i april 2007 i en række aftalte tilsagn vedrørende menneskerettigheder, demokratiske principper og retsstatsprincipperne. Den 1. oktober 2007 traf Rådet ved afgørelse 2007/641/EF en række passende foranstaltninger, som Fiji skulle følge op på for at skabe sammenhæng mellem Fijis indfrielse af de aftalte tilsagn og udviklingssamarbejdet.

2. Den 10. april 2009 ophævede Fijis præsident forfatningen, afskedigede alle dommere og proklamerede, at der ville blive afholdt valg senest i september 2014. Fiji tilsidesatte derved ensidigt nogle centrale tilsagn, som det havde afgivet til EU i april 2007. Det skete dagen efter, at appelretten havde erklæret udnævnelsen af militærregeringen efter kuppet i 2006 for ulovlig. Fiji befandt sig tillige i en undtagelsestilstand, og ytringsfriheden var væsentligt indskrænket.

3. På baggrund af denne negative udvikling besluttede Rådet den 24. september 2009 i sin afgørelse 2009/735/EF at forlænge anvendelsesperioden for de passende foranstaltninger, som blev fastsat ved afgørelse 2007/641/EF, og som ville udløbe den 1. oktober 2009, frem til den 31. marts 2010. På grund af yderligere forsinkelser i opfyldelsen af de tilsagn, som Fiji havde afgivet over for EU, besluttede Rådet den 29. marts 2010 i sin afgørelse 2010/208/EU at forlænge anvendelsesperioden for de passende foranstaltninger, som var blevet indført over for Fiji ved afgørelse 2007/641/EF, frem til den 1. oktober 2010. Den 27. september 2010 besluttede Rådet ved afgørelse 2010/589/EU at forlænge foranstaltningernes anvendelsesperiode frem til den 31. marts 2011 og den 31. marts 2011 ved afgørelse 2011/219/EU frem til den 30. september 2011 og igen den 26. september 2011 ved afgørelse 2011/637/EU frem til den 30. september 2012.

4. Efter visse fremskridt i starten af 2012, nemlig ophævelsen af bestemmelserne om undtagelsestilstand den 7. januar 2012 og iværksættelsen den 9. marts 2012 af en politisk proces, der skulle sikre en ny forfatning inden marts 2013 og genetableringen af et konstitutionelt demokrati efter afholdelsen af nye parlamentsvalg senest i september 2014, besluttede Rådet den 24. september 2012 i sin afgørelse 2012/523/EU at åbne op for en fremadrettet indsats med henblik på programmeringen af kommende udviklingsbistand og forlængede samtidig foranstaltningernes anvendelsesperiode frem til den 30. september 2013.

5. Den primære finansieringskilde for Fiji er ledsageforanstaltningerne for de tidligere sukkerprotokollande. Bistanden ydes via ikke-statslige organer (regionale organisationer og ngo'er) og har til formål at afbøde de økonomiske og sociale konsekvenser af omstruktureringen af sukkersektoren ved at støtte et diversificeret, markedsbaseret landbrug, fremme alternative indkomstmuligheder og indkomstgenererende aktiviteter for de hårdest ramte befolkningsgrupper og mindske risikoen for naturkatastrofer. Ud af den samlede bevilling på 60 mio. EUR under den flerårige vejledende planlægning for 2008-2010 under 10. EUF blev der kun godkendt en bevilling på 8 mio. EUR til programmet vedrørende afbødning af sociale følger (det årlige handlingsprogram for 2010). Fiji mistede 52 mio. EUR på grund af manglende fremskridt med genindførelsen af demokratisk styre. Der blev godkendt en ny bevilling på 49 mio. EUR under den flerårige vejledende planlægning for 2011-2013 under 10. EUF, og der blev i 2011 og 2012 bevilget 17 mio. EUR til programmerne vedrørende vigtige tjenester til landbruget og alternative indkomstmuligheder, og der vil blive bevilget 31 mio. EUR inden udgangen af 2013 til støtte for sukkerindustrien.

6. Der blev nedsat en forfatningskommission i juni 2012. Efter omfattende offentlige høringer færdiggjorde den i december 2012 et udkast til forfatning. Politiet konfiskerede efterfølgende udkastet til forfatning, og premierministeren pålagde regeringens juridiske afdeling at udarbejde en ny forfatning, som skulle behandles og færdiggøres af et forfatningsråd inden udgangen af marts 2013. I midten af januar 2013 blev der udsendt et nyt kontroversielt dekret om (om)registrering af politiske partier, som medførte en række restriktioner, hvoraf mange er i strid med international sædvaneret. Dekretet blev ændret i midten af februar med henblik på at indføre yderligere restriktioner. I en tale til nationen den 21. marts forelagde premierministeren det nye udkast til forfatning for befolkningen og meddelte, at der ikke ville blive nedsat et forfatningsråd på grund af manglende registrering af politiske partier i henhold til det nye dekret. Befolkningen blev i stedet opfordret til direkte og ved hjælp af andre midler at sende deres bemærkninger til udkastet til forfatning. Regeringen modtog 1 100 bemærkninger og er i øjeblikket ved at lægge sidste hånd på udkastet. Det står fortsat ikke klart, i hvilket omfang befolkningens bemærkninger vil blive taget i betragtning i den nye forfatning.

7. Fiji har indledt en historisk proces, der skal sikre genindførelsen af demokrati i landet. De kommende skridt ventes at føre til en gennemsigtig, troværdig og direkte valgproces og til demokratiske valg. Delmålene frem mod opnåelsen af dette har været skiftende, og Kommissionen foreslår derfor, at Rådet viderefører den nuværende politik og forlænger anvendelsesperioden for de passende foranstaltninger med 18 måneder med mulighed for når som helst at revurdere foranstaltningerne ved en rådsafgørelse.

8. For at tilskynde Fiji til at fortsætte sin indsats for at genindføre demokrati og overholde retsstatsprincipperne, menneskerettighederne og de grundlæggende frihedsrettigheder og med det endelig mål at normalisere forholdet til Fiji bør EU styrke sit politiske samarbejde med Fiji og genoptage den politiske dialog med henblik på at gennemgå og ajourføre de tilsagn, som blev aftalt med Republikken Fiji i 2007, for at fjerne forældede punkter og sikre, at de krav, der følger af tilsagnene, er i tråd med den nye forfatning. En stor del af denne dialog kommer til at foregå i en afgørende periode i Fijis demokratiseringsproces, da fristen for afholdelse af valg i landet nærmer sig (senest september 2014).

9. Det foreslås at underrette Fijis overgangsregering om denne afgørelse på grundlag af vedlagte udkast til brev til præsident Nailatikau og at underrette ham om,

· a) at EU ser frem til de næste skridt, der skal føre til en gennemsigtig, direkte og troværdig valgproces, til frie og retfærdige valg og til Fijis genindførelse af demokratisk styre

· b) at de fremskridt, der gøres for at genoprette den forfatningsmæssige orden, vil danne grundlag for EU's kommende beslutninger vedrørende udviklingssamarbejde, og at EU i denne ånd er villig til fortsat at deltage i forberedelsen af programmeringsprocessen for 11. EUF og vil give meddelelse om en vejledende national finansiel bevilling, når tiden er inde, mens færdiggørelsen, undertegnelsen og gennemførelsen af programmeringsdokumenterne under 11. EUF ventes at ske i samarbejde med den demokratisk valgte regering, og

· c) at EU foreslår at styrke den politiske dialog med henblik på at gennemgå de tilsagn, der blev aftalt i 2007, og tilpasse de passende foranstaltninger i overensstemmelse hermed med det endelige mål at normalisere forholdet til Fiji.

10. Ændringerne af de passende foranstaltninger bliver en konsekvens af gennemgangen og ajourføringen af tilsagnene fra 2007, som kommer til at foregå i forbindelse med den politiske dialog, og de vil afspejle Fijis aktuelle politiske og retlige situation. Drøftelserne vedrørende programmeringen af 11. EUF kan fortsætte i tråd med Rådets afgørelse fra 2012 og meddelelsen om den vejledende finansielle bevilling til Fiji, når de nødvendige beslutninger vedrørende fastlæggelsen af næste EUF gør det muligt.

Konklusion

I lyset af ovenstående opfordres Rådet til at vedtage vedlagte udkast til forslag til Rådets afgørelse om ændring og forlængelse af anvendelsesperioden for foranstaltningerne over for Republikken Fiji.

2013/0289 (NLE)

Forslag til

RÅDETS AFGØRELSE

om ændring af Rådets afgørelse 2007/641/EF om Republikken Fijiøerne og om forlængelse af denne afgørelses anvendelsesperiode

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000[1] og revideret i Ouagadougou, Burkina Faso, den 22. juni 2010[2] (i det følgende benævnt Cotonouaftalen), særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelsen af Cotonouaftalen[3], særlig artikel 3,

under henvisning til Europa-Parlamentets og Rådets forordning (EF) nr. 1905/2006 af 18. december 2006 om oprettelse af et instrument til finansiering af udviklingssamarbejde (i det følgende benævnt udviklingssamarbejdsinstrumentet)[4], særlig artikel 37,

under henvisning til forslag fra Europa-Kommissionen, og

ud fra følgende betragtninger:

(1) Rådets afgørelse 2007/641/EF[5] blev vedtaget for at træffe passende foranstaltninger som følge af tilsidesættelsen af de væsentlige elementer, der er omhandlet i artikel 9 i Cotonouaftalen, og de værdier, der er beskrevet i artikel 3 i udviklings-samarbejdsinstrumentet.

(2) Foranstaltningernes anvendelsesperiode blev forlænget ved Rådets afgørelse 2009/735/EF[6] og efterfølgende ved Rådets afgørelse 2010/208/EU[7], 2010/589/EU[8], 2011/219/EU[9], 2011/637/EU[10] og 2012/523/EU[11], da Republikken Fiji ikke alene mangler at opfylde vigtige tilsagn, som den afgav under konsultationerne i april 2007 vedrørende væsentlige elementer i Cotonouaftalen, men også er ansvarlig for større tilbageskridt med hensyn til en række af disse tilsagn.

(3) Der er sket markante fremskridt siden april 2007, og de tilsagn, der blev aftalt med Republikken Fiji, skal derfor ændres i overensstemmelse hermed. Tilsagnene vil blive gennemgået som led i den politiske dialog og i lyset af den aktuelle retlige situation. Den fremadrettede indsats med henblik på programmeringen af kommende udviklingsbistand bør fortsætte.

(4) Afgørelse 2007/641/EF finder anvendelse indtil den 30. september 2013. Det er hensigtsmæssigt at ajourføre dens indhold og forlænge dens anvendelsesperiode i overensstemmelse hermed.

(5) Den Europæiske Union vil deltage i en politisk dialog for at gennemgå og ajourføre de tilsagn, som blev aftalt i 2007, og tilpasse de passende foranstaltningerne i overensstemmelse hermed —

VEDTAGET DENNE AFGØRELSE:

Artikel 1

I afgørelse 2007/641/EF foretages følgende ændringer:

I artikel 3 affattes andet afsnit således:

"Den udløber den 31. marts 2015. Den tages op til fornyet overvejelse mindst hver sjette måned."

Artikel 2

Brevet i bilaget til nærværende afgørelse rettes til Republikken Fiji.

Artikel 3

Denne afgørelse træder i kraft på dagen for vedtagelsen.

Udfærdiget i Bruxelles, den […].

For Rådet

Formand

BILAG

Udkast til brev H.E. Ratu Epeli Nailatikau

Præsident for Republikken Fiji

Suva

Republikken Fiji Deres Excellence,

Den Europæiske Union tillægger bestemmelserne i artikel 9 i Cotonouaftalen og artikel 3 i udviklingssamarbejdsinstrumentet stor betydning. AVS-EU-partnerskabet bygger på overholdelse af menneskerettighederne, de demokratiske principper og retsstatsprincipperne, som udgør de væsentlige elementer i Cotonouaftalen og er grundlaget for vores relationer.

Der er gået seks år, siden EU besluttede at træffe passende foranstaltninger i kølvandet på militærkuppet i 2006, og der er sidenhen blev aftalt en række tilsagn med Fiji.

EU bemærker, at nogle af de aftalte tilsagn fra 2007, er blevet forældede, og at nogle tilsagn skal ændres i lyset af Fijis nye retlige situation. For at sikre et passende grundlag til vurdering af Fijis reformfremskridt er vi nødt til at gennemgå disse tilsagn sammen under hensyntagen til den aktuelle situation og lovgivningen.

I sin nye afgørelse om passende foranstaltninger har EU derfor besluttet at medtage et krav om, at EU skal føre en styrket politisk dialog med Fiji efter artikel 8 i Cotonouaftalen. Det vil ske med henblik på sammen at gennemgå tilsagnene fra 2007 og i overensstemmelse hermed tilpasse de passende foranstaltninger (vedlagt som bilag til dette brev), som er nødvendige skridt for at sikre respekt for menneskerettighederne, genindførelse af demokrati og overholdelse af retsstatsprincipperne, indtil begge parter konkluderer, at dialogens styrkede karakter har tjent sit formål.

Eftersom visse menneskerettigheder og grundlæggende frihedsrettigheder fortsat er indskrænket i Fiji, og i lyset af den nødvendige gennemgang af de aftalte tilsagn har EU besluttet at forlænge anvendelsesperioden for de passende foranstaltninger med 18 måneder, indtil 31. marts 2015. Dette vil sikre den nødvendige fleksibilitet og give både EU og Fiji den nødvendige tid til at nå til enighed om tilsagnene, til at tilpasse de passende foranstaltninger i overensstemmelse hermed og til at sikre, at regeringen som planlagt kan afholde valg i 2014.

EU vil nøje følge de fremskridt, der gøres for at genoprette den forfatningsmæssige orden, og disse fremskridt vil fortsat være med til at danne grundlag for EU's kommende beslutninger vedrørende udviklingssamarbejde. EU bekræfter i denne ånd sin vilje til at bidrage til forberedelsen af programmeringsprocessen for 11. EUF og til i den forbindelse at give meddelelse om en vejledende national bevilling, når tiden er inde. Færdiggørelsen, undertegnelsen og gennemførelsen af programmeringsdokumenterne under 11. EUF ventes at ske i samarbejde med den demokratisk valgte regering.

Når Fiji har afholdt frie og retfærdige valg og opfyldt de ajourførte forpligtelser, vil der i overensstemmelse med Cotonouaftalen blive indledt en evalueringsmission i Fiji vedrørende artikel 96. På grundlag af en aftale om anbefalingerne i denne evaluering kan de passende foranstaltninger efter artikel 96 derefter fastsættes for Fiji.

For at fremskynde samarbejdet under Cotonouaftalen og udviklingssamarbejdsinstrumentet opfordrer EU overgangsregeringen til at deltage i en styrket politisk dialog med EU, som indledes hurtigst muligt.

EU bifalder også deltagelsen i den ministerielle kontaktgruppe under Stillehavsøernes Forum, som blev oprettet for nøje at følge Fijis valgforberedelser og genindførelse af demokrati, og ser frem til de næste skridt i retning af en gennemsigtig, direkte og troværdig valgproces, der kan føre til frie og retfærdige valg og Fijis genindførelse af demokratisk styre.

Med venlig hilsen

Udfærdiget i Bruxelles, den

For Rådet || For Kommissionen

C. ASHTON || A. PIEBALGS

Formand || Kommissær

Bilag 1 til bilaget

De passende foranstaltninger, som vil blive tilpasset efter gennemgangen af de aftalte tilsagn i forbindelse med den styrkede politiske dialog:

· Den humanitære bistand og den direkte støtte til civilsamfundet og til udsatte befolkningsgrupper kan fortsætte.

· De igangværende samarbejdsaktiviteter, især under 8. og 9. EUF, vil kunne fortsætte.

· Samarbejdsaktiviteter, som kan bidrage til genindførelsen af demokrati og forbedre regeringsførelsen, kan fortsætte, undtagen under ganske særlige omstændigheder.

· Gennemførelsen af ledsageforanstaltningerne til sukkerreformen for 2006 vil kunne fortsætte. Finansieringsaftalen blev undertegnet af Fiji på teknisk niveau den 19. juni 2007. Det bemærkes, at finansieringsaftalen indeholder en suspensionsklausul.

· Sukkerstøtten for 2007 er nul.

· Frigivelsen af sukkerstøtten for 2008 blev betinget af, at det kunne dokumenteres, at der fandt troværdige og rettidige valgforberedelser sted i overensstemmelse med de indgåede tilsagn, navnlig hvad angår folketælling, ny inddeling af valgkredse og valgreform i overensstemmelse med forfatningen, og at der blev truffet foranstaltninger til at sikre valgkontorets funktion, herunder udnævnelsen af en valgtilsynsførende senest den 30. september 2007 i overensstemmelse med forfatningen. Sukkerkvoten for 2008 mistedes den 31. december 2009.

· Sukkerstøtten for 2009 blev annulleret i maj 2009, fordi overgangsregeringen besluttede at udskyde parlamentsvalget til september 2014.

· Sukkerstøtten for 2010 blev annulleret inden den 1. maj 2010, da der ikke var sket fremskridt i den demokratiske proces. I betragtning af sukkersektorens kritiske situation blev en del af midlerne imidlertid afsat til direkte støtte til den del af befolkningen, som er direkte afhængig af sukkerproduktion, for at begrænse de negative sociale konsekvenser. Denne støtte forvaltes centralt af EU's delegation i Suva og formidles ikke gennem regeringen.

· Forberedelsen af programmeringen af 11. EUF kan påbegyndes, så Fiji kan forvente at blive underrettet om en vejledende bevilling, når tiden er inde.

· Det kan overvejes at yde specifik støtte til forberedelsen og gennemførelsen af væsentlige tilsagn, især støtte til forberedelsen og/eller afholdelsen af valg.

· Det regionale samarbejde og Fijis deltagelse heri påvirkes ikke.

· Overvågningen af tilsagnene sker i overensstemmelse med betingelserne i bilaget til dette brev om en regelmæssig dialog og et effektivt samarbejde med henblik på vurdering, overvågning og rapportering.

Bilag 2 til bilaget

TILSAGN, SOM BLEV AFTALT MED REPUBLIKKEN FIJI I 2007

A. Overholdelse af de demokratiske principper

Tilsagn nr. 1

Der skal finde frie og retfærdige parlamentsvalg sted senest 24 måneder efter den 1. marts 2007, dog med forbehold af resultaterne af den vurdering, der skal foretages af de uafhængige revisorer, der udnævnes af sekretariatet for Stillehavsøernes Forum. Processen op til og selve afholdelsen af valgene vil i nødvendigt omfang blive overvåget, tilpasset og revideret i fællesskab på grundlag af gensidigt aftalte kriterier. Dette indebærer især:

· at overgangsregeringen senest den 30. juni 2007 fastsætter en køreplan for gennemførelsen af de forskellige skridt, der skal tages som forberedelse til de nye parlamentsvalg

· at køreplanen specificerer tidspunktet for folketællingen, den nye inddeling i valgkredse og valgreformen

· at fastlæggelsen af valgkredsene og valgreformen gennemføres i overensstemmelse med forfatningen

· at der træffes foranstaltninger for at sikre valgkontorets funktion, herunder udnævnelsen af en valgtilsynsførende senest den 30. september 2007 i overensstemmelse med forfatningen

· at udnævnelsen af vicepræsidenten finder sted i overensstemmelse med forfatningen.

Tilsagn nr. 2

Overgangsregeringen tager i forbindelse med vedtagelsen af mere omfattende lovgivningsmæssige, skattemæssige og andre politiske initiativer og ændringer hensyn til konsultationer med civilsamfundet og alle andre relevante interessenter.

B. Retsstatsprincipperne

Tilsagn nr. 1

Overgangsregeringen gør sit yderste for at forhindre intimiderende udtalelser fra sikkerhedsinstanser.

Tilsagn nr. 2

Overgangsregeringen overholder forfatningen fra 1997 og garanterer de forfatningsmæssige institutioners normale og uafhængige funktion, såsom Fijis menneskerettighedskommission, kommissionen for offentlig tjeneste og forfatningskommissionen. Det Store Høvdingeråds betydelige uafhængighed og funktion skal bevares.

Tilsagn nr. 3

Den dømmende magts uafhængighed respekteres fuldt ud, og den skal have mulighed for at arbejde frit, og dens afgørelser skal respekteres af alle berørte parter. Dette indebærer især:

· at overgangsregeringen påtager sig at udnævne tribunalet i henhold til artikel 138, stk. 3, i forfatningen senest den 15. juli 2007

· at alle udnævnelser og/eller afskedigelser af dommere sker i fuld overensstemmelse med forfatningens bestemmelser og procedureregler

· at der ikke under nogen omstændigheder finder nogen som helst form for indblanding sted fra militærets eller overgangsregeringens side i retssystemets funktion, hvilket omfatter fuld respekt for advokatstanden.

Tilsagn nr. 4

Alle straffesager i korruptionsspørgsmål behandles inden for retssystemet, og eventuelle andre organer, der måtte oprettes til at efterforske formodede tilfælde af korruption, opererer inden for de forfatningsmæssige rammer.

C. Menneskerettigheder og grundlæggende frihedsrettigheder

Tilsagn nr. 1

Overgangsregeringen tager alle nødvendige skridt til at skabe betingelserne for, at alle beskyldninger om overtrædelser af menneskerettighederne efterforskes eller behandles i overensstemmelse med de forskellige procedurer og fora i Fijis lovgivning.

Tilsagn nr. 2

Overgangsregeringen skal ophæve bestemmelserne om undtagelsestilstand (Public Emergency Regulations) i maj 2007, medmindre der består trusler mod den nationale sikkerhed og den offentlige orden og sikkerhed.

Tilsagn nr. 3

Overgangsregeringen er forpligtet til at sikre, at Fijis menneskerettighedskommission fungerer i fuld uafhængighed og i overensstemmelse med forfatningen.

Tilsagn nr. 4

Ytringsfriheden og mediefriheden i alle dens former skal respekteres fuldt ud som fastsat i forfatningen.

D. Opfølgning af tilsagnene

Tilsagn nr. 1

Overgangsregeringen forpligter sig til at opretholde en regelmæssig dialog, der skal gøre det muligt at kontrollere, om der gøres fremskridt, og giver EU's og Europa-Kommissionens myndigheder/repræsentanter fuld adgang til oplysninger om alle forhold med tilknytning til menneskerettigheder, den fredelige genindførelse af demokratiet og retsstatsprincipperne i Fiji.

Tilsagn nr. 2

Overgangsregeringen samarbejder fuldt ud med eventuelle missioner fra EU med henblik på at vurdere og overvåge fremskridtene.

Tilsagn nr. 3

Overgangsregeringen sender statusrapporter hver tredje måned med virkning fra den 30. juni 2007 vedrørende de væsentlige elementer i Cotonouaftalen og tilsagnene.

Det bemærkes, at visse spørgsmål kun kan behandles effektivt gennem en pragmatisk tilgang, som bygger på en erkendelse af de nuværende realiteter, og som fokuserer på fremtiden.

[1] EFT L 317 af 15.12.2000, s. 3.

[2] EUT L 287 af 4.11.2010, s. 3.

[3] EFT L 317 af 15.12.2000, s. 376.

[4] EUT L 378 af 27.12.2006, s. 41.

[5] EUT L 260 af 5.10.2007, s. 15.

[6] EUT L 262 af 6.10.2009, s. 43.

[7] EUT L 89 af 9.4.2010, s. 7.

[8] EUT L 260 af 2.10.2010, s. 10.

[9] EUT L 93 af 7.4.2011, s. 2.

[10] EUT L 252 af 28.9.2011, s. 1.

[11] EUT L 263 af 28.9.2012, s. 2.